Søterotslekta

se egen seksjon

Søterotslekta (Gentiana) er ei planteslekt i søterotfamilien.

 Beskrivelse 
Artene er ett-, to- eller flerårige urter. De kan ha ei kraftig, kjøttfull eller trevlete pælerot, eller flere linjeformede–sylindriske røtter. Stengelen er oppstigende eller opprett. Bladene sitter motsatt, eller av og til kransstilt eller i en grunnstilt rosett.

Én eller noen få blomster er samlet i en blomsterstand som er ende- eller sidestilt. Blomstene er som regel femtallige og blå, men andre farger forekommer også. Det er små fliker mellom de store kronflikene. Begeret er kortere enn kronrøret og har små, hinneaktige sammenvoksninger. Denne slekta har ikke hårkrans i åpningen på kronrøret.

 Systematikk og utbredelse 
Artene i småsøteslekta (Comastoma), bakkesøteslekta (Gentianella), fjæresøteslekta (Gentianopsis), Metagentiana, Sinogentiana og Kuepferia ble tidligere regnet til Gentiana, men er nå skilt ut. Noen botanikere skiller også ut slektene Calathiana, Ciminalis, Dasystephana og Gentianodes, men i denne artikkelen brukes en forholdsvis vid oppfatning av Gentiana i samsvar med Favre et al. (2020).

Det er beskrevet mer enn 360 arter i søterotslekta, og nye arter kommer regelmessig til. Det er omtrent 250 arter i Himalaya og Tibet, og det antas at slekta har oppstått der. Sekundære sentre for artsmangfold finnes i Europa og Nord-Amerika. Det er også noen arter i fjellstrøk i Marokko, Mellom- og Sør-Amerika, Sørøst-Asia og sørøstlige Australia.

Frøene spres med tyngdekraft, vind og vann. Det kan tenkes at spredningen til isolerte tropiske fjell har skjedd ved hjelp av fugler som har hatt med seg frø i mudder klistret til fjær eller føtter.

Hos Favre et al. (2020) deles søterotslekta i 13 seksjoner. Tre seksjoner, Microsperma, Phyllocalyx og Tetramerae, er endemiske for områdene rundt Tibetplatået, og to, Ciminalis og Gentiana, er endemiske for Europa. De andre seksjonene har minst én art med vid utbredelse. Størst utbredelse og flest arter har seksjon Chondrophyllae, som finnes i nesten hele slektas utbredelsesområde. De fleste seksjonene forekommer i åpent terreng i fjellstrøk, men seksjonene Cruciata og Pneumonanthe vokser under skoggrensa i tempererte strøk.

 Nytte 
Røttene til flere av artene smaker svært bittert. Bitterstoffene brukes i drikker som skal hjelpe mot fordøyelsesbesvær og andre plager. Det norske navnet søte kommer av at man ville smigre vettene i planten slik at den hadde god virking. Gentiana viser til den illyriske kongen Gentius som visstnok oppdaget den medisinske virkningen.

I Norge finnes tre arter i søterotslekta naturlig: klokkesøte, søterot og snøsøte. Flere arter i slekta dyrkes i hager. De fleste søteartene blomster på seinsommeren eller tidlig på høsten. Blomstene lukker seg i overskyet vær.

 Utvalgte arter 
Slekta omfatter omtrent 360 arter som fordeles på 13 seksjoner. Følgende liste inneholder alle seksjoner, men bare et utvalg av artene i slekta:
 seksjon Calathianae – 10 arter, de fleste i Europa
 Gentiana bavarica – Alpene
 Gentiana brachyphylla – fjell i Sør- og Mellom-Europa og Vest-Asia
 snøsøte (G. nivalis) – amfiatlantisk utbredelse fra Grønland og Labrador i østlige Canada til Sibir og nordøstlige Tyrkia
 vårsøte (G. verna) – fra Irland og De kantabriske fjell til arktisk Russland og Iran
 seksjon Chondrophylla – 180 arter med nesten kosmopolitisk utbredelse
 Gentiana atlantica – Høy-Atlas i Marokko
 Gentiana baeuerlenii – De australske alper i sørøstlige Australia 
 Gentiana gayi – Chile, Argentina, Falklandsøyene
 Gentiana prostrata – Øst-Alpene, Kaukasus, Iran, nord i europeisk Russland, Sibir, Sentral-Asia, Himalaya, Aleutene, vestlige Nord-Amerika
 Gentiana quadrifaria – fjell på Java i Indonesia 
 Gentiana utriculosa – fjell i Mellom-Europa, Italia og Balkan
 seksjon Ciminalis – 7 arter i Europa
 alpesøte (G. acaulis) – fjell i Sør- og Mellom-Europa
 Gentiana alpina – vestlige og midtre deler av Alpene, Pyreneene, Sierra Nevada
 Gentiana angustifolia – sørvest i Alpene, Pyreneene
 Gentiana clusii – Jurafjellene, Alpene, Karpatene, Schwarzwald, Cevennene, Pyreneene
 seksjon Cruciata
 korssøte (Gentiana cruciata) – Sør- og Mellom-Europa, Baltikum, europeisk Russland, Vest-Sibir, Kasakhstan, Vest-Asia
 krypsøte (Gentiana dahurica) – sørøstlige Sibir, Mongolia, Nord-Kina
 Gentiana decumbens – øst i europeisk Russland, Sibir, Kasakhstan, Mongolia, Xinjiang, Indre Mongolia
 Gentiana olivieri – Asia fra Tyrkia til Xinjiang og Pakistan
 Gentiana tibetica – sentrale og østlige Himalaya, Tibet
 seksjon Frigida
 Gentiana algida – Sibir, Kina, Himalaya, Japan, Kasakhstan, Kirgisistan, Korea, Mongolia, vestlige Nord-Amerika
 Gentiana frigida – øst i Alpene, Karpatene
 seksjon Gentiana – 7 arter i Europa
 Gentiana burseri – sørvest i Alpene, Pyreneene
 gulsøte (G. lutea) – fjell i Sør- og Mellom-Europa og Anatolia
 Gentiana pannonica – Øst-Alpene, Karpatene
 Gentiana punctata – Alpene, Karpatene og fjellene på Balkan
 søterot (G. purpurea) – Vest-Alpene, Appenninene, Norge, ett sted i Sverige (Härjedalen)
 seksjon Isomeria
 seksjon Kudoa – 30 arter i Himalaya, Kina og Japan
 Gentiana lawrencei [G. farreri] – Gansu, Qinghai og Sichuan i Kina
 Gentiana ornata – sørlige Tibet, østlige Nepal, Bhutan
 kinasøte (G. sino-ornata) – østlige Tibet, Sichuan, Yunnan, Myanmar
 seksjon Microsperma – 8 arter i Nepal, Bhutan og Kina
 seksjon Monopodiae –  15 arter i Sørøst-Asia, Himalaya, Kina, Japan, Russland, Nord-Amerika
 Gentiana cephalantha – Sør-Kina, Myanmar, Thailand, Vietnam
 seksjon Phyllocalyx
 seksjon Pneumonanthe
 skogsøte (G. asclepiadea) – fjell i Sør- og Mellom-Europa og Vest-Asia
 makinosøte (G. makinoi) – Honshu og Shikoku i Japan
 Gentiana lagodechiana – østlige Kaukasus
 Gentiana linearis – østlige Canada, nordøstlige USA
 klokkesøte (G. pneumonanthe) – Europa til sentrale Sibir og Kaukasus
 Gentiana scabra – Fujian, Jiangsu og Zhejiang i Kina, Korea, Japan, Russlands fjerne østen
 frynsesøte (G. septemfida) – Kaukasus og fjell i Vest-Asia; dyrket i hager og forvillet andre steder
 Gentiana setigera – Oregon og California i USA
 Gentiana triflora – Øst-Sibir, Nord-Kina, Japan, Korea
 seksjon Tetramerae – 2 arter i Kina (Yunnan, Sichuan)

 Galleri 

 Litteratur 










 Eksterne lenker